Diari Oficial de la Generalitat Valenciana


Sumari del DOGV 7294, del 12-06-2014 (2014/5000)

RESOLUCIÓ de 14 de maig de 2014, del director general de Justícia, per la qual es disposa l'obertura del període d'informació pública sobre la petició de creació del Col·legi Oficial d'Informadors Tècnics Sanitaris de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7294

Data del DOGV
:   12-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5000


Data del document
:   14-05-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 14 de maig de 2014, del director general de Justícia, per la qual es disposa l'obertura del període d'informació pública sobre la petició de creació del Col·legi Oficial d'Informadors Tècnics Sanitaris de la Comunitat Valenciana. [2014/5000]  
L'Estatut d'Autonomia de la Comunitat Valenciana, en l'article 49.1.22.a, segons la redacció que en fa la Llei Orgànica 1/2006, de 10 d'abril, conferix a la Generalitat la competència exclusiva en matèria de col·legis professionals i exercici de professions titulades, sense perjuí del que disposen els articles 36 i 139 de la Constitució.  
L'article 7 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 8 del seu reglament de desplegament, aprovat per Decret 4/2002, de 8 de gener, del Govern Valencià, disposen que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant una llei de la Generalitat.  
Amb data, 15 d'abril de 2014, el president de la Federació Regional d'Informadors Tècnics Sanitaris d'Alacant, Castelló i València va formalitzar petició de creació del Col·legi Oficial d'Informadors Tècnics Sanitaris de la Comunitat Valenciana, de conformitat amb allò que es va acordar en la Junta General d'esta entitat en data 22 de març de 2014, segons certificat expedit pel secretari amb el vistiplau del president, de 25 de març de 2014.  
La petició referida, junt amb la documentació que l'acompanya, incorpora els extrems exigits per l'article 9.5 del Decret 4/2002, de 8 de gener. La denominació que es pretén donar al col·legi és la de Col·legi Oficial d'Informadors Tècnics Sanitaris de la Comunitat Valenciana, i l'àmbit d'actuació, per tant, és el de la Comunitat Valenciana.  
  
Quant a la titulació professional o altres requisits, per a la incorporació al col·legi s'exigirà «Estar en possessió de titulació universitària en disciplines de ciències de la salut o una formació específica adequada en farmacologia, com a mínim acreditada, a través de la corresponent certificació expedida per entitat o universitat pública o privada que tinga capacitat per a realitzar activitats formatives en esta matèria i compte amb autorització administrativa per a exercir activitats docents i impartir titulacions oficials o pròpies.  
En virtut d'esta normativa, i conforme ha establit la Conselleria de Sanitat mitjançant una Resolució de 20 de juny de 2013, del director general de Farmàcia i Productes Sanitaris (annex II), les titulacions universitàries que permeten exercir la visita mèdica són:  
- Llicenciatures sanitàries: Medicina, Farmàcia, Odontologia, Veterinària i Ciències de la Salut.  
- Diplomatures: Infermeria, Fisioteràpia, Teràpia Ocupacional, Podologia, Òptica-Optometria, Logopèdia, Dietètica i Nutrició.  
Estar en possessió d'estudis o cursos homologats per l'Escola Valenciana d'Estudis per a la Salut. Estos cursos homologats, conforme s'acredita per mitjà de la resolució de la subdirectora general de l'EVES de data 7 d'octubre de 2013, estos cursos actualment són:  
- Màster Universitari en Informació Tècnica del Medicament de la Universitat de Vigo.  
- Curs d'Expert Professional en Informació Tècnica del Medicament impartit per la Universitat d'Educació a Distància.  
Estar en possessió d'acreditació facilitada per la institució pública Escola Valenciana d'Estudis per a la Salut (EVES), dependent de la Conselleria de Sanitat, en la qual justifique davant d'esta escola una experiència professional en la visita mèdica de com a mínim dos anys d'exercici actiu en els últims sis anys, realitzats amb qualssevol de les formes de contractació previstes en dret (disposició transitòria primera de l'Orde 3/2010, de la Conselleria de Sanitat).»  
Igualment, a la petició s'ha acompanyat memòria destinada a motivar i justificar l'interés públic que concorre per a crear tal col·legi que limite l'exercici professional lliure de la professió. L'interés públic en la creació del col·legi es fonamenta, de forma resumida, en les funcions d'ordenació de l'activitat, disciplina i deontologia, per la relació de l'activitat professional de l'informador tècnic sanitari amb el dret a la protecció de la salut, amb el qual està imbricada i relacionada, per tant, amb un bé jurídic de rellevància constitucional, amb la necessitat pública de regular la relació dels professionals amb el sistema de salut de la Generalitat, amb la necessitat professional de salvaguardar amb rigidesa i autoritat els valors professionals dels visitadors metges, el seu codi deontològic, les relacions de competència entre els professionals i la d'estos amb els productors de medicaments i la seua posada ètica en el mercat, així com pel fet que les tasques a exercir pels professionals afectats contribuïsquen directament a la preservació de la societat dels riscos potencials que comporten els medicaments, vinculats directament amb el valor constitucional de la salut de les persones, reconegut en l'article 43 de la Constitució Espanyola. Pel trasllat als corresponents fabricants, de les estimacions que els facultatius realitzen sobre reaccions adverses observades en la prescripció individualitzada dels medicaments, i exercir d'enllaç entre la indústria farmacèutica que investiga, desenrotlla i promociona els avanços terapèutics, i el metge, que és, en definitiva, qui els aplica, i permetre que qualsevol avanç terapèutic puga ser difós i aplicat immediatament en benefici del malalt.  
  
En definitiva, garantir la informació que s'ha de proporcionar als professionals sanitaris i al públic.  
Quant al procediment, aportada o completada la documentació que es desprén del seu article 9, l'article 10.2 del citat Decret 4/2002 exigix que la petició de creació d'un col·legi professional se sotmeta a informació pública, per mitjà de publicació en el Diari Oficial de la Comunitat Valenciana de resolució dictada per l'òrgan competent, per la qual cosa resulta procedent sotmetre a informació pública la petició de creació del Col·legi Professional d'Informadors Tècnics Sanitaris de la Comunitat Valenciana, i recollir els extrems més significatius dels previstos en l'article 9.5 d'este decret, en particular l'existència d'un interés públic en la creació del col·legi professional que limite l'exercici lliure de la professió, com s'ha procedit en els paràgrafs anteriors, i es concedirà un termini d'un mes per a la formulació d'al·legacions.  
  
Per tot allò que s'ha exposat, fent ús de les competències atribuïdes pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març i en compliment del que preveu l'article 10.2 del Decret 4/2002, de 8 de gener, del Govern Valencià, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:  
  
  
Primer  
Sotmetre a informació pública, per un termini d'un mes, la petició de creació del Col·legi Professional d'Informadors Tècnics Sanitaris de la Comunitat Valenciana.  
  
Segon  
Les al·legacions a què es fa referència en l'apartat anterior, dirigides al Servici d'Entitats Jurídiques d'esta direcció general, es presentaran en el Registre General de la Conselleria de Governació i Justícia, siti a la Ciutat Administrativa 9 d'Octubre, carrer Castán Tobeñas, 77, de València 46053, torre 4a - 1a planta, sense perjuí de la possibilitat de fer ús de qualsevol de les oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 14 de maig de 2014.- El director general de Justícia: Julián Ángel González Sánchez.